Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Felniszalag kiválasztása és felrakása: 
A felniszalag alapvető eleme szinte minden kerékpárnak, kivéve a belső nélküli UST-s kerekeket, de néha még 


ezekben is előfordul. Sokan nem foglalkoznak a felniszalaggal, pedig a helyes kiválasztása nagyon meg tudja 
könnyíteni a későbbi külső-belső csere műveleteket. Erről lesz most szó. 


azzzal 


A felniszalagoknak 3 fő típusa létezik, mindegyik másban jó, más az előnyük és a hátrányuk. Balról jobbra 
haladva az első a belső gumik alapanyagából gyártott, egyszerű gumi szalag. Ennek egy előnye van, hogy ez a 
legolcsóbb. Általában belépő kategóriás kerékpároknál vagy gyerekbicajoknál használják. Szimplafalú felniknél 
szinte mindig ilyet találsz, mivel jól felveszi a felni falából kiálló küllőanya fejének az alakját. Hátránya, hogy 
mivel gumi, ezért idővel elérik és könnyen szakad. A nagyobb guminyomásnak sem áll ellen, ezért csak olyan 
gépbe rakd, ahol nem használsz 2,5 bárnál nagyobb nyomást. A második típus a nagy nyomást is bíró műanyag 
szalag. Ezek a legelterjedtebb felniszalagok. Minél jobb anyagból van, annál merevebb és keményebb, valamint 
annál vékonyabb. Ezek már bírják a 4-10-bár nyomást is. 12-től 20 mm szélességig 2 mm-es eltéréssel gyártják 
őket. Ritkán beszerezhető 25 és 30 mm-es verzió is. Fatbike-oknál a 60-80 mm széles felniszalag az általános. A 


felniszalag-lét csúcsán az öntapadó felniszalagok helyezkednek el. Ezek a legjobb felniszalagok. 
Szövetszerkezetük extra vékony, mégis a legnagyobb nyomást ezek bírják, akár 10-14 bárt is. Mivel 
öntapadósak, ezért soha nem csúsznak el. Ráadásul méterre lehet megvenni őket, mert szabhatók. 


A felniszalag kiválasztásánál több hibát is el lehet követni. A legsúlyosabb, ha nem a felnid belső 
peremátmérőjének megfelelő méretű szalagot választasz, mert akkor nem fogod tudni használni... A felniszalag 
nevében találsz mindig egy méret jelölést, pl. 14x622 ebből a kétjegyű szám mindig a szalag szélessége mm- 
ben, míg a háromjegyű szám a felni belső peremátmérője mm-ben. Ez utóbbinak stimmelnie kell a felnid és a 
külső gumid hasonló adatával, különben nem lesz kompatibilis a kerekeddel. A felniszalag szélességének 
kiválasztása is kardinális kérdés, ha rosszat választasz, úgy jársz, mint amit a képen látsz. Félrecsúszik a 


felniszalag, szabaddá válik a felnifurat, aminek az éles széle kivágja a belső gumidat és kész a durrdefekt. 


A felniszalag szélességének kiválasztása terén két verzió szerint járhatsz el. Szinte minden felniben találsz egy 
mélyebb belső vájatot, megkönnyítendő a külső gumi levételét. A furatok a felniben többnyire úgy 
helyezkednek el, hogy gyakran e vájat lefedésével is betakarható az összes furat. Ezt látod a lila sávval jelölve. 
Ennek a verziónak az előnye, hogy a vékony felniszalag könnyebb kerekenként 20 grammal, ha egy 12 és egy 
20 mm széles felniszalagot hasonlítunk össze. További előny, hogy mivel a felniszalag nem terjed rá a felni 
peremére, ezért nem növeli azt, így nem lesz nehezebb a külső gumi cseréje. E módszer hátránya, hogy 
szerelésnél ez a vékony felniszalag bizony el tud csúszni, így szabaddá válhat a felnifurat és már be is figyelt 
egy durrdefekt. A másik módszer, ha a felnid belső szélességének megfelelő (felni külső szélesség mínusz 3 
mm) felniszalagot használsz. Ezt látod rózsaszín sávval jelölve. Ennek előnye, hogy garantáltan soha nem fog 
félrecsúszni a felniszalag. Hátránya, hogy a felniszalag vastagságával növeli a felni peremátmérőjét, így 


nehezebb lesz a külső gumi fel- és leszerelése. Döntsd el, hogy neked melyik a fontosabb szempont. 


A képen egy 12 mm széles felniszalagot látsz a 23,5 mm széles felniben elhelyezve. Ez az az állapot, amikor 
csak a belső vájat van kitöltve. Könnyű és könnyen szerelhető megoldás, amire azért figyelni kell szereléskor. 


Itt pedig egy 20 mm széles felniszalagot látsz a 23,5 mm széles felniben elhelyezve. Ez az az állapot, amikor a 
teljes belső szélesség ki van töltve. Nehezebb tömegű, picit nehezebben szerelhető, de totál biztonságos 


megoldás. 


Széles DH felnikben a 20 mm széles felniszalag is csirkének hat, de végülis használható. Széles felniknél arra is 
kell figyelni, hogy ezekben már többnyire nincs keskenyebb belső vájat, hanem az egész belső rész egy 
nagyobb körív. Ezekben könnyebben félre csúszik a nem elég széles felniszalag. Ha nem akarsz nagyon széles 
és nehéz felniszalagot használni, akkor használj szabható öntapadóst. 


Ilyen egy teljes szélességű felniszalag egy széles felniben. Kicsit nagyobb tömeg mellett teljes biztonságot 
nyújt. A széles felniket általában alacsony nyomáson használják, változatos terepen, forszírozott kanyarodással. 
Ilyenkor többet mozog a belső és a külső oldalra, ezért ezekben könnyebben félrecsúszhat a felniszalag, ha nem 
elég széles. 


Az olcsó, szimplafalú felnikkel szerelt kerekekben így néz ki belső gumik anyagából kialakított felniszalag, ami 
tipikusan csak a középső vájatot takarja el. Finoman szólva sem hosszú életű és még csak nem is biztonságos 


megoldás. 


A minden előnyt felvonultató megoldás a szabható, öntapadós, ezért soha el nem csúszó felniszalag, amit akár 
méterre is megvehetsz. Alig drágább, mint egy jó műanyag felniszalag, viszont a legkönnyebb. Egy 26-os 
kerékre való mindössze 5 gramm. Ezzel 20-40 grammot is spórolhatsz kerekenként, ami megérezhető. Sokan 
felnin szeretnének könnyíteni, így 50 gramm mínuszért kiadnak sok-sok ezer forintot, majd gyakran vesznek 
hozzá egy olcsó, nehéz felniszalagot. .. Ez a legrosszabb kombó, mert gyengébb és sokkal drágább kereket 
eredményez, mintha venne egy olcsóbb, de 50 grammal nehezebb, ezáltal erősebb felnit, amihez venne egy alig 
drágább, extra könnyű felniszalagot. Ez utóbbi kombináció olcsóbb és erősebb kereket eredményez azonos 
tömeg mellett, mint az előző. Az öntapadós felniszalagnál a szélességi mérettel sem kell igazán foglalkozni, 
egyrészt mivel nem csúszik el, másrészt extra széles felnihez is használható, akár két sorban tekerve, némi 
átfedéssel. A felniszalag felszerelésének semmilyen szerszámigénye nincs. Válassz egy jó öntapadós szalagot és 
már készen is vagy. 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 
Körhátszelet! 


Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


